นายกรัฐมนตรีภูมิใจโขนไทยได้ขึ้นบัญชีเป็นมรดกวัฒนธรรมที่จับต้องไม่ได้ของมนุษยชาติกระตุ้นคนไทยร่วมสืบสานและอนุรักษ์
พลเอกประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. กล่าวถึง การที่คณะกรรมการร่วมระหว่างรัฐบาลเพื่อการสงวนรักษามรดกทางวัฒนธรรม ที่จับต้องไม่ได้ ขององค์การการศึกษาวิทยาศาสตร์ และวัฒนธรรมแห่งสหประชาชาติ หรือยูเนสโก ครั้งที่ 13 ประกาศขึ้นบัญชีการแสดงโขนในประเทศไทย เป็นรายการตัวแทนมรดกวัฒนธรรมที่จับต้องไม่ได้ของมนุษยชาติอย่างเป็นทางการ ว่า รู้สึกยินดีและภาคภูมิใจ เพราะสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ทรงให้ความสำคัญและสืบสานเรื่องนี้มาโดยตลอด ประกอบกับรัฐบาลเล็งเห็นถึงความสำคัญจึงเสนอให้ยูเนสโกพิจารณา เพราะโขนถือเป็นสมบัติของชาติไทย และดีใจที่ประสบความสำเร็จในรัฐบาลชุดนี้ ดังนั้นรัฐบาลจะสืบสานเรื่องโขนและจัดกิจกรรมที่เกี่ยวข้องกับการแสดงโขนอย่างต่อเนื่อง เพื่อให้เกิดการรับรู้และการมีส่วนร่วมกับประชาชน ตลอดจนเด็กและเยาวชน รวมถึงจะนำโขนไปแสดงในการต้อนรับแขกต่างประเทศ โดยเฉพาะในการประชุมสุดยอดอาเซียนที่ไทยเป็นประธานในปี 2562



อย่างไรก็ตาม ในขณะนี้ยังมีการจัดแสดงโขนพระราชทานที่ศูนย์วัฒนธรรมแห่งประเทศไทย จึงขอเชิญชวนให้ประชาชนไปร่วมรับชมการแสดงดังกล่าว เพื่อจะได้ซึมซับถึงคุณค่าของโขน